《禁林讌会之什》
宋代·钱若水

一夜春风满帝都，禁林清晓宴簪裾。
玉堂乍到惊凡目，金锁徐簪见御书。
四字骊龙争夭矫，两篇琼树斗扶疏。
词臣此会人应羡，圣主多才古不如。
日上花砖帘卷后，柳遮铃索雨晴初。
阁前吟罢先沈醉，忘却西垣有直庐。

作者简介：（960—1003）河南新安人，字澹成，一字长卿。太宗雍熙二年进士。淳化初，以文学高第召试，擢秘书丞、直史馆。历知制诰、翰林学士、知审官院。至道初以右谏议大夫同知枢密院事。真宗即位，加工部侍郎。奉诏修《太宗实录》，重修《太祖实录》。从幸大名，陈御敌安边之策。后拜并代经略使、知并州事。雅善谈论，尤轻财好施，所至称治。卒谥宣靖。有集。